*****

Ι

(Πράξεις, για την ισχύ των οποίων απαιτείται δημοσίευση)

ΚΑΝΟΝΙΣΜΟΣ (ΕΟΚ) αριθ. 217/81 ΤΟΥ ΣΥΜΒΟΥΛΙΟΥ

της 20ής Ιανουαρίου 1981

περί ανοίγματος κοινοτικής δασμολογικής ποσοστώσεως βοείων κρεάτων υψηλής ποιότητος, νωπών, διατηρημένων δι απλής ψύξεως ή κατεψυγμένων, των διακρίσεων 02.01 Α ΙΙ α) και 02.01 Α ΙΙ β) του Κοινού Δασμολογίου

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 48 και 113,

την πρόταση της Επιτροπής,

τη γνώμη της Συνελεύσεως (1),

Εκτιμώντας:

ότι για τα βόεια κρέατα υψηλής ποιότητος, νωπά, διατηρημένα δι απλής ψύξεως ή κατεψυγμένα που υπάγονται στις διακρίσεις 02.01 Α ΙΙ α) και 02.01 Α ΙΙ β) του Κοινού Δασμολογίου, η Κοινότης ανέλαβε την υποχρέωση, στο πλαίσιο της Γενικής Συμφωνίας Δασμών και Εμπορίου (ΓΣΔΕ), να ανοίξει ετήσια δασμολογική ποσόστωση με δασμό 20 %, η ποσότης της οποίας, εκφραζόμενη κατά βάρος του προϊόντος, καθορίσθηκε σε 21 000 τόνους· ότι πρέπει, συνεπώς, να ανοιχθεί αυτή η δασμολογική ποσόστωση από 1ης Ιανουαρίου 1981·

ότι πρέπει να διασφαλισθεί, ιδίως, η ίση και συνεχής πρόσβαση όλων των ενδιαφερομένων εισαγωγέων της Κοινότητος στην ποσόστωση αυτή και η χωρίς διακοπή εφαρμογή του ποσοστού του προβλεπόμενου από αυτή την ποσόστωση για όλες τις εισαγωγές των εν λόγω προϊόντων, σε όλα τα Κράτη μέλη, μέχρι εξαντλήσεως της ποσοστώσεως · ότι, για το σκοπό αυτό , κρίνεται σκόπιμο ένα σύστημα χρησιμοποιήσεως της κοινοτικής δασμολογικής ποσοστώσεως, βασιζόμενο στην προσκόμιση πιστοποιητικού γνησιότητος το οποίο θα εγγυάται τη φύση, την προέλευση και την καταγωγή των προϊόντων·

ότι οι λεπτομέρειες εφαρμογής αυτών των διατάξεων πρέπει να καθορίζονται σύμφωνα με τη διαδικασία που προβλέπεται στο άρθρο 27 του κανονισμού (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (2), όπως τροποποιήθηκε τελευταία από τον κανονισμό (ΕΟΚ) αριθ. 2916/79 (3),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ανοίγεται, για το έτος 1981, δασμολογική ποσόστωση βοείων κρεάτων υψηλής ποιότητος, νωπών, διατηρημένων δι απλής ψύξεως ή κατεψυγμένων, τα οποία υπάγονται στις διακρίσεις 02.01. Α ΙΙ α) και 02.01 Α ΙΙ β) του Κοινού Δασμολογίου, συνολικής ποσότητος 21 000 τόνων, εκφραζομένης κατά βάρος του προϊόντος.

2. Εντός των ορίων αυτής της δασμολογικής ποσοστώσεως ο εφαρμοζόμενος δασμός του Κοινού Δασμολογίου καθορίζεται σε 20 %.

Άρθρο 2

Σύμφωνα με τη διαδικασία που προβλέπεται στο άρθρο 27 του κανονισμού (ΕΟΚ) αριθ. 805/68, καθορίζονται οι λεπτομέρειες εφαρμογής του παρόντος κανονισμού, και ιδίως:

α) οι διατάξεις που θα διασφαλίζουν τη φύση, την προέλευση και την καταγωγή του προϊόντος·

β) οι διατάξεις σχετικά με την αναγνώριση του εγγράφου δια του οποίου θα εξακριβώνονται τα στοιχεία που προβλέπονται στην περίπτωση α).

Άρθρο 3

Ο παρών κανονισμός αρχίζει να ισχύει την 1η Ιανουαρίου 1981.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 20 Ιανουαρίου 1981.

Για το Συμβούλιο

Ο Πρόεδρος

Ch. A. van der KLAAUW

(1) ΕΕ αριθ. C 346 της 31. 12. 1980, σ. 125.

(2) ΕΕ αριθ. L 148 της 28. 6. 1968, σ. 24.

(3) ΕΕ αριθ. L 329 της 24. 12. 1979, σ. 15.